આજે તો મહિલાઓ પુરુષોની બરોબરીમાં અનેક મેરેથોન રેસ દોડે છે અને રેકોર્ડ બ્રેક કરે છે. પણ પચાસ વરસ પહેલાં સ્ત્રીઓ મેરેથોનમાં ભાગ લઈ શકતી નહોતી. અમેરિકાના બોસ્ટન શહેરમાં થતી મેરેથોનમાં છેક ૧૯૭૨ની સાલમાં મહિલાઓને ઓફિશિયલી ભાગ લેવાની પરવાનગી મળી હતી. તે પહેલાં ૧૯૬૭ની સાલમાં કેથરીન સ્વિટઝરે બોસ્ટન મેરેથોનમાં દોડવાનો મનસૂબો ઘડ્યો હતો. જો તે ઓફિશિયલી પોતાનું નામ નોંધાવવા જાય એ શક્ય નહોતું એટલે તેણે પોતાના બોયફ્રેન્ડ દ્વારા નામ લખાવડાવ્યું. તેણે પોતાનું નામ કે. વી. સ્વિટઝર લખાવ્યું હતું. જોકે તેણે આ નામ બોસ્ટન મેરેથોન ઓફિસરોને ગેરમાર્ગે દોરવા માટે નહોતું લખાવડાવ્યું એવું કેથરીન કહે છે.